Document ID: /roh_data/filtered/fineweb-2-filterrobots_roh.jsonl.gz/69450

Sche Vus As sentis segira u segir da manischar in vehichel a motor, essas scolada u scolà avunda en il traffic sin via ed avais absolvì ils curs obligatorics (instrucziun da traffic e.u.v.), As pudais Vus annunziar per l'examen pratic da manischar.
L'examen pratic da manischar sto vegnir passà en in vehichel ch'ademplescha las pretensiuns per la categoria correspundenta. Il vehichel sto esser en in stadi impeccabel, correspunder a las prescripziuns ed esser munì da la vart davos en in lieu bain vesaivel cun ina tavla blaua cun in «L» alv.
il passaport, la carta d’identitad u la permissiun da dimora;
il permiss dad emprender a manischar;
il permiss da manischar, sche Vus possedais gia in tal per autras categorias da vehichels;
il document dal vehichel d’examen.
Sche Vus reussis l'examen da manischar, survegnis Vus il permiss da manischar sin emprova en il format da carta da credit (PCC) per posta.
Per l’emprima giada
Sche Vus na passais betg l'examen, pudais Vus per regla repeter quel suenter in mais. As infurmai en quest cas tar l’uffizi per il traffic sin via da Voss chantun da domicil.
Per la segunda giada
Sche Vus na passais betg l’examen per la segunda giada, stuais Vus prender cun Vus in attest d'ina scolasta u d’in scolast da manischar che demussa che Vus avais finì la scolaziun.
Per la terza giada
Sche Vus na passais betg l’examen pratic per la terza giada, stuais Vus far in test da qualificaziun per pudair far in ulteriur examen. L’uffizi per il traffic sin via da Voss chantun As renviescha al post correspundent. Sch'il test da qualificaziun è negativ, scada la validitad dal permiss per emprender a manischar. La basa giuridica correspundenta è l’Ordinaziun davart l’admissiun al traffic.
Per la quarta giada
Sche Vus na reussis er per la quarta giada betg l’examen da manischar u sch'il test da qualificaziun suenter il terz examen è negativ, pudais Vus absolver in ulteriur examen mo sin fundament d'ina expertisa psicologica areguard il traffic positiva.
Ils custs da l'examen pratic varieschan d'in chantun a l'auter. As infurmai per plaschair tar l'uffizi per il traffic sin via da Voss chantun da domicil.